रिश्तें दा जीवन च बड़ा चेचा थाह्र ऐ। पर जीवन गतिशील ऐ। एह् खुड़ुत्त नेईं ते नां गै एह् खड़ुत्त रेही सकदा ऐ, पर रिश्तें दियां तंदां इसदे च स्थिरता आह्नदियां न। रिश्ते बी समें कन्ने बदलदे-बिगड़दे रौंह्दे न। जेकर अस अपना-अपना फर्ज़ नभाचै तां एह् बी निभदे रौंह्दे न, पर जेकर सुआर्थ ते लुब्भ इं’दे च आई गेआ,तां एह् जादा चिर नेईं चली सकदे। इ’नेंगी हिरख ते अपनापन दा थिंध हर समें थ्होंदा रौह्ना चाहिदा। इक चाल्ली दिक्खेआ जा तां एह् संसार, जां पूरी सृष्टि रिश्तें च बज्झी दी ऐ। एह् धऱती, चन्न, सूरज ते तारे-एह् सारा ब्रह्मांड-किश निजमें, किश रिश्तें च बज्झे दा ऐ। इसदा मतलब ऐ जे इसी रचने आह्ला आपूं बी साढ़े कन्ने रिश्ते च बज्झे दा ऐ। उ’न्ने हर प्राणी, हर जीव-जन्तु दा अपनी व्यवस्था च पूरी चाल्ली ख्याल रक्खे दा ऐ।